62018TJ0192_RES
T‑192/18. sz. ügy
Rietze GmbH & Co. KG
kontra
az Európai Unió Szellemi Tulajdoni Hivatala
A Törvényszék ítélete (nyolcadik tanács), 2019. június 6.
„Közösségi formatervezési minta – Megsemmisítési eljárás – Az Európai Uniót megjelölő nemzetközi lajstromozás – A VW Caddy járművet ábrázoló, lajstromozott közösségi formatervezési minta – Korábbi közösségi formatervezési minta – Megsemmisítési ok – Egyéni jelleg – Tájékozott használó – Eltérő összbenyomás – A 6/2002/EK rendelet 6. cikke és 25. cikke (1) bekezdésének b) pontja – A megsemmisítést kérő félre háruló bizonyítási teher – A korábbi formatervezési minta bemutatására vonatkozó követelmények”
Közösségi formatervezési minták – Megsemmisítési okok – Az egyéni jelleg hiánya – Olyan formatervezési minta, amely a tájékozott használóban a korábbi formatervezési mintához képest nem kelt eltérő összbenyomást – A korábbi formatervezési minta elemei összességének átfogó értékelése
(6/2002 tanácsi rendelet, 6. cikk, (1) bekezdés, és 25. cikk, (1) bekezdés, b) pont)
(lásd: 19., 20. pont)
Közösségi formatervezési minták – Megsemmisítési okok – Az egyéni jelleg hiánya – Tájékozott használó – Fogalom
(6/2002 tanácsi rendelet, 6. cikk, (1) bekezdés, és 25. cikk, (1) bekezdés, b) pont)
(lásd: 28–30. pont)
Közösségi formatervezési minták – Megsemmisítési okok – Az egyéni jelleg hiánya – Olyan formatervezési minta, amely a tájékozott használóban a korábbi formatervezési mintához képest nem kelt eltérő összbenyomást – VW Caddy jármű ábrázolása
(6/2002 tanácsi rendelet, 6. cikk, (1) bekezdés, és 25. cikk, (1) bekezdés, b) pont)
(lásd: 32., 44–48., 54., 63–65. pont)
Bírósági eljárás – Keresetlevél – Alaki követelmények – A felhozott jogalapok rövid ismertetése – A jogalap alátámasztására felhozott kifogásokra vonatkozó hasonló követelmények
(A Bíróság alapokmánya, 21. cikk, első bekezdés, és 53. cikk, első bekezdés; a Törvényszék eljárási szabályzata, 177. cikk, (1) bekezdés, d) pont)
(lásd: 53. pont)
Közösségi formatervezési minták – Lemondás és megsemmisítés – Korábbi formatervezési minta fennállásán alapuló megsemmisítési kérelem – Bizonyítási teher – A korábbi formatervezési minta bemutatására vonatkozó követelmények
(6/2002 tanácsi rendelet, 5–7. cikk, és 25. cikk, (1) bekezdés, b) pont)
(lásd: 59–62. pont)
Összefoglalás
A Törvényszék a 2019. június 6‑án hozott Rietze kontra EUIPO – Volkswagen (VW Caddy jármű) ítéletében (T‑192/18) helybenhagyta az Európai Unió Szellemi Tulajdoni Hivatala (EUIPO) azon határozatát, amely szerint a VW Caddy járművet ábrázoló formatervezési minta újdonsággal bír a 6/2002 rendelet (
1
) 5. cikke értelmében és egyéni jelleggel ugyanezen rendelet 6. cikke értelmében. Ezen ügy a miniatűr autókat forgalmazó felperes német társaság, a Rietze által indított megsemmisítési eljárásból ered. A vitatott formatervezési minta a Volkswagen által 2011–ben forgalomba hozott VW Caddy járművet ábrázoló minta volt. A korábbi formatervezési minta nyilvánosságra jutásának bizonyítása céljából a felperes e jármű egy korábbi modelljére, nevezetesen a 2004‑ben forgalomba hozott VW Caddy (2K) Life‑ra hivatkozott.
A Törvényszék először is elutasította a felperes azon érvét, amely szerint az EUIPO‑nak elsőként is súlyoznia kellett volna az ütköző formatervezési minták jellemzőit, másodszor azok közös pontjait kellett volna vizsgálnia, harmadszor pedig különbséget kellett volna tennie az esztétikai és a műszaki jellemzők között.
Másodsorban a Törvényszék elutasította a felperes azon érvelését, amely szerint az EUIPO nem vett figyelembe olyan bizonyítékokat, amelyeken a korábbi formatervezési minta illusztrációja szerepelt. A Törvényszék emlékeztetett arra, hogy a megsemmisítési kérelmet előterjesztő félnek kell a korábbi formatervezési minta pontos és teljes körű beazonosíthatóságához és bemutatásához szükséges adatokat szolgáltatnia, és nem követelhető meg a fellebbezési tanácstól, hogy kombinálja azon termék különböző ábrázolásait, amelyekben a korábbi formatervezési minta testet öltött, sem pedig az, hogy az ábrázolások nagy részében felbukkanó elemet egy olyan elemmel váltson fel, amely csupán az ábrázolások egyikén tűnik fel.
A Törvényszék ezért elutasította a keresetet.
(
1
)	A közösségi formatervezési mintáról szóló, 2001. december 12‑i 6/2002/EK tanácsi rendelet (HL 2002. L 3., 1. o.; magyar nyelvű különkiadás 13. fejezet, 27. kötet, 142. o.).